《孤儿行》
两汉·佚名

孤儿生，
孤子遇生，
命独当苦。
父母在时，
乘坚车，
驾驷马。
父母已母，
兄嫂令我行贾。
南到九江，
东到齐与鲁。
腊月来归，
不敢自言苦。
头多虮虱，
面目多尘土。
大兄言办饭，
大嫂言视马。
上高堂，
行取殿下堂。
孤儿泪下如雨。
使我朝行汲，
暮得水来归。
手为错，
足下无菲。
怆怆履霜，
中多蒺藜。
拔断蒺藜肠肉中，
怆欲悲。
泪下渫渫，
清涕累累。
冬无复襦，
夏无单衣。
居生不乐，
不如早母，
下从地下黄泉。
春气动，
草萌芽。
三月蚕桑，
六月收瓜。
将是瓜车，
来到还家。
瓜车反覆。
助我者少，
啖瓜者多。
愿还我蒂，
兄与嫂严。
独且急归，
当兴校计。
乱曰：
里中一何譊譊，
愿欲寄尺书，
将与地下父母，
兄嫂难与久居。

作者简介：亦称无名氏，是指身份不明或者尚未了解姓名的人。源于古代或民间、不知由谁创作的文学、音乐作品会以佚名为作者名称。